text: Hundeliv på bodega skal promovere syddanske film
  12 juni 2016 kl. 15.11
  Den lokalt producerede spillefilm Hundeliv har snart premiere i hele landet. 
  Bodegaen Æ gammel mejeri i Stubbæk ved Aabenraa kommer snart på filmlærredet i en ny film med titlen Hundeliv.
  Det handler også om at kunne give noget tilbage til samfundet.
  
  Filmen handler om to søskende, der har hver deres far, og lever lidt af et hundeliv på bodegaen. De finder ud af, at den enes biologiske far måske er i live og tager flugten for at se, om de kan finde ham.
  - Bodegaen spiller en central rolle. Det er her, vi starter historien. De to hovedroller bor ude i baggården i en campingvogn, hvor den enes far driver værtshuset her, siger filmens instruktør, René Frelle Petersen, til TV SYD.
  Det er ikke helt tilfældigt, at filmen er blevet optaget i Aabenraa i stedet for København.
  - Jeg er født og opvokset i Sønderjylland og er utrolig stolt over at være sønderjyde. Derfor er det også en drøm at komme hertil og lave film, fortæller René Frelle Petersen.
  Instruktør og producer ønsker at promovere initiativet Filmsyd initiativet og få flere film til Syd- og Sønderjylland.
  - Det handler også om at kunne give noget tilbage til samfundet. Så i stedet for, at vi kun laver film i København, Aarhus og Sydfyn, så skal der også laves film i Sønderjylland. Når vi rykker et kæmpe hold herned for at lave film, så vil det også generere både noget arbejde og økonomi til de lokale.
  Se den officielle trailer for Hundeliv på YouTube.
  Måske kommer der en Hundeliv 2. Men én ting er helt sikkert. René Petersen er ikke færdig med at lave film i den sydlige del af Danmark.
  - Vi arbejder nu på en, der skal foregå på Rømø, slutter René Frelle Petersen.
  Hundeliv har premiere i de danske biografer torsdag den 16. juni.
  